Specialuddannet betjent meldes uden for livsfare efter skudepisode i Ålbæk Havn. Under aktionen søndag blev en formodet narkosmugler dræbt.

En specialuddannet betjent fra PET's aktionsstyrke, AKS, blev alvorligt såret, da betjente fra Nordjylland og AKS sent søndag slog til mod en bande af formodede narkosmuglere i Ålbæk Havn i Nordjylland. Ifølge PET blev betjenten ramt af tre skud og alvorligt såret. Betjenten er angiveligt ramt i lyske, ryg og arm, men han var mandag morgen uden for livsfare. Aktionen begyndte søndag aften, da politiet ville anholde en gruppe narkosmuglere. Skuddene blev affyret i forbindelse med, at en gruppe formodede narkosmuglere i en båd forsøgte at stikke af fra en anholdelsesgruppe fra politiet i den nordjyske havn, der ligger mellem Skagen og Frederikshavn. - Under flugten opstod der skudveksling mellem politiets anholdelsesgruppe og gerningsmændene, oplyser politiet i en pressemeddelelse. Under aktionen blev en af de formodede smuglere dræbt, en anden såret, mens en tredje er anholdt. Nordjyllands Politi fremstiller den anholdte i grundlovsforhør i løbet af mandagen. Larmen fra aktionen fik flere Ålbæk-borgere ud på gaden, oplyser DR Nordjylland. - Vi blev vækket af helikoptere, og så gik vi ud på gaden for at se, hvad der foregik. Vi kunne se, at der var en masse politi, og der var en masse forvirring, fordi ingen vidste, hvad der var sket, siger den lokale havnefoged Birte Vadsager til radioen. Palle Kristensen, som bor tæt ved havnen, har svært ved at forstå, hvordan en politiaktion kunne ende med skud i den lille by. - Det havde vi nok ikke lige forestillet os. Ålbæk er jo en stille og fredelig by, og havnen er et samlingspunkt, hvor der færdes folk tidligt og sent, siger han til DR. Selve skudepisoden efterforskes nu af Den Uafhængige Politiklagemyndighed, DUP, og der vil mandag eftermiddag blive afholdt et pressemøde i Aalborg om sagen. PET's aktionsstyrke består af specialuddannede politifolk. Til tider omtales styrken også som politiets antiterrorkorps. En af gruppens kompetencer er blandt andet at slå til mod terrorister. Gruppen er derudover blandt andet uddannet til at håndtere farlige gerningsmænd og gidselsituationer.